
14. i 15. travnja 


bila nagrada odozgor za predano trpljenje. Gospodin je Svojoj zaručnici patnici 
utisnuo u tijelo Svoje rane, a tješio ju je i Svojom vidljivom prisutnošću te pri- 
sutnošću svoje Majke i svetičina anđela čuvara. Bolesničina postelja, mjesto 
patnje i muka postade i mjestom utjehe i duhovne radosti koju mogu osjetiti 
samo one duše što se Gospodinu sasma predaju. 

Glas se o bolesnici Lidvini i njezinu trpljenju, strpljivom podnašanju bole- 
sti, pronio na daleko, pa počeše ljudi k njoj hodočasti ti kao svetici. Dolazili su iz 
Flandrije, Njemačke i Engleske. Koncem Svetoga tjedna god. 1433. Lidvinaje 
zamolila Gospodina: »Dopusti mi da trpim toliko koliko osobno zaslužujem, pa 
da bih bez čistilišta mogla prispjeti do promatranja Tvoga blaženoga lica!« Gos- 
podin joj je odgovorio: »Tvoje su želje uslišane. Za dva dana ćeš sa svojim sestra- 
ma djevicama u raju pjevati aleluja.« Isus, vjeran u Svom obećanju, pozvao je 
Svoju zaručnicu patnicu k Sebi. Bilo je to na uskrsni utorak 14. travnja 1433. 
Leon XIII. godine 1890. potvrdio je njezino štovanje, a Kongregacija obreda go- 
dine 1892. odobrila je službu Božju - misu i časoslov za njezin blagdan. Svetiči- 
ne relikvije časte se po raznim crkvama i samostanima Austrjie, Belgije i Nizo- 
zemske. 

Velika izabranica srca bila je sveta Lidvina jednom velikom modernome 
obraćeniku. Bio je to Francuz Joris-Karl Huysmans (1848-1907). On je napisao 
i njezin životopis. U njemu piše da je nasljedstvo velike srednjovjekovne misti- 
čarke svete Katarine Sijenske, u času određenom od Boga, zahvatilo tri svetice: 
Lidvinu iz Schiedama, Koletu iz Corbiea te Francisku Rimsku, jednu Nizozem- 
ku, jednu Francuskinju i jednu Talijanku. O svetoj Koleti i Franciski pisali smo 
u našoj zbirci za mjesec ožujak. U životopisu svete Lidvine Huysmans lijepo 
kaže: »Bog je kroz vjekove uvijek pronalazio svetaca koji su pristajali da svojim 
bolima plate otkupninu za grijehe i pogrješke.« Ljudi mnogo i teško griješe i vri- 
jeđaju Boga, a On među izabranima bira najizabranije, koji će svojim križevima 
pružati naknadu za pogrđenu Božju čast. I njihov život nije ništa manje zna- 
čajan ni njihova svetost ništa manje velika od onih takozvanih velikih u Crkvi, 
koji su u svom radu doživljavali vidljive vanjske uspjehe. Lidvinino rođenje u 
znaku Isusove muke na Cvjetnicu rascvalo se preko životnoga križnog puta u 
uskrsnu radost. To je putokaz za sve kršćane, osobito za bolesnike i patnike. 


15 . 

Sluga Božji Petar Barbarić 
( 1874 - 1897 ) 


>-| Z 0 a veliki četvrtak 1897. - a bio je to 15. dan travnja mjeseca - u tra- 
*J\I vničkom je sjemeništu oko dva sata popodne tadašnji generalni prefekt 
V-i o. Antun Puntigam stajao kraj samrtne postelje svoga najboljega sjeme- 
ništarca, Hercegovca Petra Barbarića. Bili su to posljednji časovi Petrova mla- 

doga života. Mladić nije navršio još ni 23. godinu života. Stajao je u proljeću 
života ne dočekavši na ovome svijetu ni ljeto ni jesen života. Gospodin ga je 
rano pozvao k Sebi. Njegovi posljednji časovi bili su dirljivi. Otac Puntigam mu 
je pružio raspelo. Petar, nevina i pobožna duša, prihvati ga posljednjim silama 
živo i svojim blijedim usnama utisnu mu zadnji cjelov. U nj je sažeo svu vjer- 
nost i ljubav svoga života prema Isusu, Njegovu Srcu, koje za života tako žarko i 
tako djetinje štovaše. Pri potpunoj svijesti molio je pred Raspetim čine kajanja, 
pouzdanja, ljubavi te razne strjelovite molitve. Petar je u životu od djetinjstva 
bio revan molitelj. Ta ga revnost ne ostavlja ni u agoniji. On moli kao Isus u 
Getsemaniju i na Kalvariji. Zadnja je riječ u toj molitvi bio pobožan uzdah: 
»Isuse!« S njime je izdahnuo. I tako se dovršio jedan mladi život koji je mnogo 
obećavao. 

Petrov život možemo podijeliti u četiri odsjeka: predškolsko doba, osnovna 
škola u Veljacima, trgovački pomoćnik u Vitini te sjemeništarac u Travniku. 

Za predškolsko Petrovo doba možemo reći da se rodio 19. svibnja 1874. u 
Šiljevištima, župa Klobuk, kao sin Ante Barbarića i Kate, rođene Tolj. Još se i 
danas čuva Petrova rodna kuća, zapuštena na žalost. Nalazi se u kršnom herce- 
govačkom kamenjaru, gdje je zemlja vrlo škrta te uspijeva samo duhan, raštika 
i još pokoja biljka. Život je tamošnjih ljudi bio tvrd i težak, no ipak ne bijahu 
žalosni. Imali su više volje za život i životnosti negoli danas mnogi bogati i vi- 
sokorazvijeni krajevi. To pokazuju sve od reda brojne obitelji. Tako su Petrovi 
roditelji imali devetero djece: pet sinova i četiri kćeri. Bili su to pobožni i bogo- 
bojazni ljudi. Vjera, molitva, nedjeljna misa, post, slavljenje blagdana bile su 
stvarnosti koje se same po sebi razumiju, s kojima se živi. 

Petrovi roditelji već u ono doba velike nepismenosti bili su pismeni. Znali 
su čitati i pisati pa su u tom, kao i u kršćanskom nauku, bili prvi njegovi uči- 
telji. I to uz drugo svjedoči o njihovu duhu. Oni su imali smisla za duhovne 
vrednote, a to su usadili i svojoj djeci pa najstariji sin postade franjevac, a Petar 
pođe u travničko sjemenište. Prva knjiga koju je Petar dobio u ruke bio je Mali 
katekizam , koji je doskora naučio napamet i tako naučio o vjeri i vjerskim duž- 
nostima ono najvažnije. No, Petar to nije samo mehanički naučio i u pamćenju 
držao, već je to i usvojio. Počeo je po vjeri živjeti, često i pobožno moliti. U pro- 
ljeću godine 1881. primio je prvu pričest, a u ljetu iste godine sakrament po- 
tvrde. To nije za njega bio »svršetak« vjerskoga života, kao za mnoge koji idu na 
prvu pričest i krizmu više iz običaja nego iz uvjerenja, već početak; jer je u vjeri 
neprestano rastao. Tome je pripomogla i njegova duhovna glad za znanjem. On 
je od malena bio prijatelj dobre, poučne i pobožne knjige. Na pašu je uz kruh u 
torbici nosio i kakvu knjižicu, do koje je tada u onoj zabiti mogao doći. 

Petar je bio dobro, ali i živahno dijete pa je svojim nestašlucima koji put 
zaslužio i šibu. On to u jednostavnosti srca priznaje i kaže da je za njega bilo 
dobro. Uvidio je vrlo rano da ga roditelji žele dobro odgojiti i pripraviti na život 
pa je prema njima uvijek gajio iskrene osjećaje poštovanja i ljubavi. Eto, takvo 
je bilo Petrovo djetinjstvo. 

U proljeće godine 1886., kad je Petru bilo već 12 godina, otvorena je u Ve- 
ljacima osnovna škola, prva u onom kraju. Među njezinim prvim đacima bio je 
Petar Barbarić. Do škole mu je bilo sat i pol hoda i to preko brda i potoka. Taj 

teški put morao je danomice dvaput prevaliti. Željan znanja hrlio je u školu kao 
da ga neka viša sila nosi. Njegov dobri učitelj Vuksan ponosio se njime kao svo- 
jim najboljim učenikom, a i Petar je volio i poštivao svoga učitelja te ga čitav ži- 
vot zadržao u zahvalnom sjećanju. Iz toga školskog života vrijedno je spomenuti 
da je jednoga zimskoga dana, za vrijeme strašne bure i mećave, Petar jedini 
došao u školu. Ta zgoda pokazuje jasno koliko je kod njega bio razvijen osjećaj 
dužnosti te kako se u vršenju dužnosti nije dao smesti nikakvim zaprekama. 
Zahvaljujući svojoj prirodnoj nadarenosti, a još više zalaganju, Petar je uspio u 
dvije godine svršiti četiri razreda i to s izvrsnim uspjehom. Kad se radilo o 
učenju, on se nije šalio, nije bio polovičan. Ta će ga vrlina pratiti kroz svih 8 
razreda travničkoga sjemeništa. 

Svršivši osnovnu školu Petar je imao želju za daljnjim školovanjem, no ro- 
ditelji, valjda u nemogućnosti da ga sami školuju, dadoše ga u trgovinu, u dobru 
kršćansku obitelj Babića, u Vitini, koja se s njima vrlo dobro pazila. Petru je 
bilo teško zamijeniti knjigu s aršinom, ali kad druge nije bilo, prihvatio se svog 
posla. Brzo je pokazao u poslovanju veliku vještinu pa ga je njegov gazda zavo- 
lio kao vlastitog sina. Sve mu je mogao povjeriti i u svemu se na njega osloniti. 
Iako je Petar bio dobar trgovački pomoćnik, taj mu posao nije ležao na srcu. 
Prihvatio ga je iz poslušnosti prema roditeljima, ali je njegovo srce bilo izvan 
njega. Ono je Čeznulo za nečim drugim, za školom i knjigom. Providnost će se 
pobrinuti da svoga odabranika dovede na pravo mjesto. Bilo je to ovako: 

Godine 1889. rektor je travničkoga sjemeništa razaslao pismo učiteljima po 
Bosni i Hercegovini moleći ih da mu preporuče dobre i nadarene mladiće koji bi 
se željeli posvetiti svećeničkom staležu. Dobri veljački učitelj Vuksan sjetio se 
odmah Petra. A Petru je to bilo kao glas i dar samoga neba. On je ponudu obje- 
ručke prihvatio i sve učinio da se njegova davna želja ostvari. Sam je napisao 
molbu, prikupio potrebne dokumente, nabavio ono osnovno te koncem kolovoza 
godine 1889. pošao s ocem na konju u Travnik. I tako se napokon našao na cilju 
svojih želja. Sjemenište će mu postati drugi dragi dom, u kojem će toliko toga 
primiti u duhovnom, odgojnom i kulturnom pogledu. On je svoju veliku šansu 
koju mu je Bog dao iskoristio do maksimuma. Kroz svih osam razreda bio je 
uvijek prvi u svom razredu, uzoran u svakom pogledu. Provodio je običan život 
tadašnjega đaka sjemeništarca, ali ta običnost bila je neobična, jer je vrijeme 
dobro iskorištavao, s milošću Božjom surađivao, odgojiteljima i profesorima bio 
poslušan, prema njima pun poštovanja i poučljivosti, a prema sudrugovima 
uvijek društven, nesebičan, spreman pomoći. Postao je pravo svjetlo travničko- 
ga sjemeništa. 

Simpatično je kod svega toga daje sve to kod Petra bilo neusiljeno, nenam- 
ješteno, bez poze. On je bio zdravo ambiciozan mladić, talentiran, koji je imao 
pred očima jasan cilj te prema njemu hrabro i dosljedno koracao. Već od I. ra- 
zreda postao je vrlo aktivan Član Marijine kongregacije, zagrijan za pobožnost 
prema Bogorodici, za Srce Isusovo, za misijske, ekumenske, crkvene i domovin- 
ske ideale. Ozbiljno se spremao i izgrađivao za službu Crkvi i narodu. U višim 
mu je razredima pomalo dozrela odluka da stupi u Družbu Isusovu i postane 
isusovac. No Bog je s njim imao drugi plan. Petar se kao sedmoškolac za jedne 
šetnje teško nahladio, navukao sušicu i godinu dana kasnije umro, položivši 

prije toga isusovačke zavjete. Svoju je preranu smrt primio svjesno kao dar iz 
Božje ruke, o čemu svjedoče njegova dirljiva pisma ocu i bratu franjevcu fra 
Marku. U bolesti se pokazala sva duhovna i moralna Petrova veličina. Mislim 
daju je najbolje u njegovoj biografiji izrazio pater Puntigam, koji je zapisao: »Ja 
ne mogu Petra Barbarića proglasiti svetim. Ali toliko mogu reći sasvim iskreno 
da si ne mogu predstaviti kako mladić može vjernije Bogu služiti i bolje na smrt 
se pripraviti nego li je to Barbarić učinio. I zato se ne bih čudio ako bi jednom 
bio proglašen svecem.« 

To još nije ostvareno, ali se ipak vodi postupak da se jednom ostvari. Put je 
do tog cilja dug i mukotrpan. To zna najbolje pisac ovih redaka koji je gotovo 10 
godina kao vice-postulator radio oko Petrova proglašenja blaženim. Onaj silni 
svijet što još i danas svakog četvrtka, a pogotovo na Petrovo, hrpimice hrli na 
Petrov nekadašnji grob u Travniku, ulijeva nadu da je u slučaju Petra Barba- 
rića prst Božji na djelu. Naše je da i dalje molimo i radimo za Petrovu proslavu, 
da se s njime preko većega životopisa upoznamo, da u raznim potrebama i ne- 
voljama molimo za njegov zagovor, da molimo čak i za pravo čudo, jer to je onda 
najsigurniji put do Petrove beatiflkacije i kanonizacije. Uspjeh u tome poslu bio 
bi za našu mjesnu Crkvu, sigurno, veliko obogaćenje. Zato se isplati i dalje 
neumorno raditi na Petrovoj beatifikaciji. Neka tome posluže i ovi reci. 

Blaženi Damjan Deveuster 
( 1840 - 1889 ) 

/^f*% rvi katolički vjerovjesnici u Oceaniji bijahu Francuzi. Bili su to misio- 
( LS nari iz Družbe Presvetih Srdaca, koja je u Francuskoj nastojala otklo- 
niti loše posljedice revolucije, a u vanjskom svijetu djelovati na evange- 
lizaciji nekršćanskih naroda. Njima je godine 1825. papa povjerio misionarenje 
havajskog otočja, a malo kasnije svu Polineziju. 

Zov francuskih misionara za novim misijskim zvanjima naišao je na sna- 
žan odjek naročito u Belgiji. U dobrim seljačkim obiteljima bilo je djece, a njiho- 
vo je kršćanstvo pokazivalo i spremnost na žrtvu, smisao za redovništvo i rad u 
dalekim misijskim krajevima. Takav je duh bio i u obitelji Deveuster u fla- 
manskom seocu Tremeloo, jer iz nje otiđoše u samostan jedan sin i dvije kćerke, 
a doskora pođe i drugi sin, Josip, koji će dobiti redovničko ime Damjan. Završiv- 
ši osnovno školovanje stupio je u Družbu Presvetih Srdaca. Ispočetka je prim- 
ljen za redovničkoga brata pomoćnika, ali će kasnije biti premješten među one 
koji se spremaju za svećeništvo. 

Josip je još studirao teologiju kad je iz daleke Oceanije stigao glas drugog 
tamošnjeg apostolskog vikara biskupa Maigreta, koji je vapio za novim misiona- 
rima. Za misije bi određen njegov stariji brat Pamfil, ali se još tada razbolio od 
tifusa. Jasno je da, iscrpljen teškom bolešću, nije mogao putovati u daleki svijet. 
Bilo bi to prenaporno. Mjesto njega ponudio se za misije Damjan. Iako još nije 
bio zaređen za svećenika, poglavari prihvatiše njegovu velikodušnu ponudu i on 
na sam blagdan Sviju svetih 1863. u luci Bremerhafen ukrca se na brod i zapi- 


